Når ministre fra mange af verdens lande i dag møder Afghanistans leder for at love milliarder i ny støtte til det krigshærgede land, sker det ikke uden modkrav fra europæisk side.

I al stilhed har EU i de seneste dage indgået en ny politisk aftale med afghanerne, hvor regeringen i Kabul har accepteret at bane vejen for hjemsendelse af langt flere afviste afghanske asylsøgere fra Europa.

»Vi forventer, at oprindelseslande tager irregulære økonomiske migranter tilbage, sådan som de er forpligtet til ifølge internationale aftaler. Vi vil støtte aftalen med penge og programmer for jobskabelse, så de hjemvendende migranter kan bliver integreret i deres lokalsamfund«, siger EU-præsident Donald Tusk.